Бахъсэндэсхэм я зэпэщIэтыныгъэр кIащхъэт
Ди республикэм футболымкIэ и гуп нэхъыщхьэм япэ зэIущIэхэм щегъэжьауэ бжьыпэр быдэу щызыубыда «Автозапчасть»-мрэ къыкIэрыхухэм яхэт «Бахъсэнымрэ» КъБР-м и чемпионатым и зи чэзу джэгугъуэм щызэхуэзат. Абы кърикIуэнур, дауи, гурыIуэгъуэт.
ФутболымкIэ республикэ зэхьэзэхуэм зэгъусэу хэт Бахъсэн къалэм я командитIым иужь илъэсхэм я зэфIэкIхэр хуабжьу зэщхьэщокI. «Автозапчасть»-р илъэс къэскIэ увыпIэ лъагэхэм ехъулIэныгъэкIэ щIэбэнмэ, «Бахъсэныр» нэхъыбэу зыщIэхъуэпсыр гуп нэхъыщхьэм къызэрыхэ-нэнращ. Мыгъэрей зэхьэзэхуэми Iуэхур зырыщыщытыр апхуэдэущ. Дауи, а тIум я зэIущIэм зэпэщIэтыныгъэ гуащIэ щыIэну фIэщщIыгъуейт. Ди жагъуэ зэрыхъунщи, хьэлэмэт лъэпкъ къэхъуакъым икIи, «зы гъуэм тесу» джэгур екIуэкIри, зыхуагъэфэщам текIуэныгъэр бжыгъэшхуэкIэ ихьащ.
ИпэжыпIэкIэ жыпIэмэ, мы гъэми республикэм футболымкIэ и чемпион хъунур, ар иухыным иджыри мазитху иIэжу, ущыуэнкIэ щIагъуэу умышынэу, пхужыIэнущ. «Автозапчасть»-р джэгупIэ губгъуэм къыщихьэкIэ адрейхэр зэлъыIукIуэтурэ, гъуэгу ирату къыпщохъу. Хуэфэщэну абы пэщIэтыфар Къэхъун и «Керт»-м и закъуэщ, очкоитI и стадионым щыфIигъэкIуэдри. Адрейхэм топ тхурытху-хырых къызэрыхудагъэкIынум хуэхьэзыру джэгур зэхаублэм ярейщ. Апхуэдэ щытыкIэм КъБР-м и чемпионатым и хьэлэмэтагъыр хэпщIыкIыу егъэкIуэд. АрщхьэкIэ абыкIэ «Автозапчасть»-м сыт и лажьэр?! Адрейхэм зыкъыкIэрамыгъэхун, хуэфэщэну пашэм япэщIэтын хуейуэ аращ.
Зэхьэзэхуэм етIуанэ увыпIэр щызыIыгъ «Тэрчыр» «Автозапчасть»-м иджыпсту очкоипщIкIэ къыкIэроху. АрщхьэкIэ, Джылахъстэнейм и командэри, адрейхэри бжьыпэр зыIыгъым зрапщытыфыну фэ ятеткъым.
Нэхъ гугъу йохь къыкIэрыхухэр. Абыхэм дэтхэнэ зы очкори фо IэмыщIэм хуэдэу елIэлIапэу зэхуахьэс, арщхьэкIэ иужь увыпIэхэр ябгынэфыркъым. Мис аргуэруи «Жулдуз»-мрэ «Родник»-мрэ зэхуэзати, хьэсэнейдэсхэм япэ текIуэныгъэр къыщахьыну махуэр ягъэIэпхъуащ икIи зыIэрагъэхьар зы мащIэ дыдэщ. НэхъыфIкъым «ГорИс-179 Прохладнэм» и Iуэхухэри. Ари иджыри къэс темыкIуэфахэм ящыщщ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и иужьрей джэгугъуэм кърикIуа бжыгъэхэм: «Керт» (Къэхъун) — «ХьэтIохъущыкъуей» (ХьэтIохъущыкъуей) — 5:1, «Велес-СДЮСШОР» (Къэрэгъэш) — «Нарт» (Нарткъалэ) — 1:1, «Бедик» (Аргудан) — «Псыгуэнсу» (Псыгуэнсу) — 0:0, «Жулдуз» (Хьэсэней) — «Родник» (Псынэдахэ) — 3:3, «Тэрч» (Тэрч) — «ЛогоВАЗ» (Бабугент) — 3:0, «Къундетей» (Шэджэм) — «Псыкуэд» (Псыкуэд) — 3:3, «Автозапчасть» (Бахъсэн) — «Бахъсэн» (Бахъсэн) — 6:1, «Союз» (Сэрмакъ) — «ГорИс-179 Прохладнэ» (Прохладнэ) — 5:1.
КъыкIэлъыкIуэ джэгугъуэм щызэIущIэнущ «ГорИс-179 Прохладнэ» — «Тэрч», «ХьэтIохъущыкъуей» — «Велес-СДЮСШОР», «Родник» — «Автозапчасть», «Псыгуэнсу» — «Къундетей», «Нарт» — «Бедик», «Бахъсэн» — «Союз», «ЛогоВАЗ» — «Керт», «Псыкуэд» — «Жулдуз» командэхэр.
Хьэтау Ислъам.
